送王國器歸宣城
作者：吳儆
朝代：宋

paragraphs: 吾不送君以南浦傷離之曲，吾不送君以渭城惜別之觴。
君今跨馬行遠陌，陌上槐花日已黄。
槐花黄時舉子忙，君心應逐白雲翔。
君來桃李春未晚，喜君幽韵如蘭芳。
東風披拂香滿路，君不即人人豈忘。
澄江靜練楚天長，疊嶂高樓秋月凉。
使君高會羅紅粧，樽前醉客第王楊。
明年上國富春光，風帘煙柳沙河塘。
集英班退馬蹄疾，都人爭看綠衣郎。